En 57-årig kvinde kom tirsdag slemt til skade, da hun ville undvige et rådyr på en strækning mellem Haverslev og Arden.

Der var tale om et klokkeklart solouheld, da kvinden omkring klokken otte i morges kom kørende på Tradsvejen. Her løb et rådyr ud på kørebanen, og i forsøget på at undgå dyret, der kørte den 57-årige kvinde ind i et træ. - Kvinden har simpelthen mistet herredømmet over bilen. Det betyder, at hun kører af vejen og ind i et træ, siger Bent Højgaard, der er vagtchef ved Nordjyllands Politi. Sammenstødet med træet udløste ild i bilen, men her lykkedes det kvinden at komme ud af bilen i tide. Kvinden er dog så slemt tilredt efter ulykken, at hun er blevet kørt på Aalborg Universitetshospital traumecenter - Kvinden havde slemme rygskader, men hun er uden for livsfare, siger Bent Højgaard.